প্রিন্সেপ ঘাটে তরুণীকে ধর্ষণের অভিযোগে গ্রেফতার যুবক

কলকাতা: প্রিন্সেপ ঘাটে (Princep Ghat Incident) নৌকায় চড়তে গিয়ে হেনস্তার শিকার হলেন এক তরুণী। অভিযোগ, সোশ্যাল মিডিয়ার মাধ্যমে আলাপ হওয়া এক যুবকের সঙ্গে প্রথম সাক্ষাতের দিনই এই ঘটনা ঘটে। এরপরই ভুক্তভোগী তরুণী থানায় অভিযোগ দায়ের করেন। ঘটনার তদন্তে নেমে অভিযুক্তকে গ্রেপ্তার করেছে নেতাজিনগর থানার পুলিশ।

পুলিশ সূত্রে জানা গিয়েছে, ২৩ বছরের ওই তরুণীর সঙ্গে অভিযুক্ত যুবকের পরিচয় হয় ফেসবুকের মাধ্যমে। কয়েকদিনের কথোপকথনের পর শনিবার বিকেলে প্রিন্সেপ ঘাটে দেখা করার সিদ্ধান্ত নেন দু’জনে। সেখানে ঘাট থেকে একটি নৌকা ভাড়া করে গঙ্গাবক্ষে ঘুরতে যান তারা। অভিযোগ, সেই সময় নৌকাতেই তরুণীকে জোর করে হেনস্তা করে অভিযুক্ত যুবক।

আরও পড়ুন: হাওড়ার ডোমজুরে দুর্ঘটনার কবলে পঞ্চায়েতমন্ত্রীর গাড়ি

হেনস্তার পর তরুণী ঘটনাটি নিয়ে দ্বিধায় ভুগলেও পরে সাহস সঞ্চয় করে থানায় অভিযোগ দায়ের করেন। নেতাজিনগর থানায় লিখিত অভিযোগের ভিত্তিতে পুলিশ দ্রুত তদন্ত শুরু করে। পুলিশি সূত্রে খবর, অভিযোগের পরই অভিযুক্তের পরিচয় ও অবস্থান চিহ্নিত করা হয় এবং তাকে রবিবার গ্রেপ্তার করা হয়।

এই ঘটনার পর প্রিন্সেপ ঘাট এলাকায় নিরাপত্তা নিয়ে প্রশ্ন উঠেছে। শহরের অন্যতম জনপ্রিয় ঘোরার জায়গা প্রিন্সেপ ঘাটে প্রতিদিন অসংখ্য পর্যটক ও স্থানীয় মানুষের ভিড় হয়। এমন পরিস্থিতিতে সেখানে নিরাপত্তা ব্যবস্থার ঘাটতি নিয়েও উঠছে প্রশ্ন।

পুলিশ জানিয়েছে, এই ঘটনার পর প্রিন্সেপ ঘাটে নজরদারি আরও জোরদার করা হবে। বিশেষ করে নৌকায় চড়তে আসা পর্যটকদের নিরাপত্তার বিষয়ে নৌকার মালিক ও মাঝিদের সতর্ক থাকতে বলা হয়েছে। একই সঙ্গে কোনও রকম অপরাধমূলক আচরণ বা অশালীন কার্যকলাপ লক্ষ্য করলে সঙ্গে সঙ্গে পুলিশকে খবর দেওয়ার নির্দেশ দেওয়া হয়েছে।

বর্তমানে অভিযুক্তকে হেফাজতে নিয়ে জিজ্ঞাসাবাদ চলছে। পুলিশের প্রাথমিক অনুমান, অভিযুক্ত আগেই পরিকল্পনা করে এই কাজ করেছিল। তবে পুরো ঘটনার পেছনে অন্য কোনও উদ্দেশ্য ছিল কি না, তা খতিয়ে দেখা হচ্ছে।

দেখুন আরও খবর: